Odločba Komisije

z dne 18. decembra 2002

o minimalnih zahtevah za sistematično raziskavo genotipov za prionski protein pri pasmah ovc

(notificirano pod dokumentarno številko K(2002) 5102)

(Besedilo velja za EGP)

(2002/1003/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 999/2001 Evropskega parlamenta in Sveta z dne 22. maja 2001 o določitvi podrobnih pravil za preprečevanje, obvladovanje in izkoreninjenje nekaterih transmisivnih spongiformnih encefalopatij [1], kakor je bila nazadnje spremenjena z Uredbo Komisije št. 1494/2002 [2], in zlasti člena 23 Uredbe,

ob upoštevanju naslednjega:

(1) Praskavec predstavlja znaten problem za zdravje živali v populaciji ovac in koz v Skupnosti.

(2) Ne obstaja nobena validirana rutinska diagnostična metoda, s katero bi razločevali med govejo spongiformno encefalopatijo (BSE) in praskavcem pri ovcah in kozah. V naravnih pogojih pri ovcah in kozah ni bila dokazana okužba z BSE. Vendar pa ostaja določena negotovost glede tega, ali se je z BSE morda okužila populacija ovc in koz in ali je morda še prisotna v tej populaciji. Zaradi tega okužbe s prenosljivo spongiformno encefalopatijo (TSE) pri ovcah in kozah pomenijo potencialno nevarnost za zdravje ljudi.

(3) Raziskave so pokazale, da nekateri genotipi za prionski protein pri ovcah zagotavljajo odpornost na praskavec. Dosedanje ugotovitve kažejo, da pri ovcah obstaja podobna genetsko določena odpornost na BSE, če jih v eksperimentalnih pogojih izpostavimo alimentarni okužbi z BSE.

(4) Mnenje Znanstvenega pripravljalnega odbora (ZPO) z dne 4. in 5. aprila 2002 o varnem pridobivanju tkiv malih prežvekovalcev določa smernice za glavne točke rejskega programa za ovce, ki bi bile odporne na prenosljive spongiformne encefalopatije. Ena od zahtev je približna ocena frekvence genotipa ARR/ARR pri vsaki pomembnejši pasmi ovc. V državah članicah bi bilo primerno opraviti raziskavo pasem ovac, da bi pridobili navedene podatke.

(5) Komisija bo Svetu in Parlamentu predlagala spremembo Uredbe (ES) 999/2001, s čimer bi v navedeni uredbi zagotovili pravno podlago za ukrepe iz te odločbe. Medtem pa je primerno sprejeti to odločbo kot prehodni ukrep.

(6) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Opredelitev pojmov

V tej odločbi se uporabljajo opredelitve pojmov, navedene v Prilogi I.

Člen 2

Sistematična raziskava genotipov za prionski protein pri pasmah ovc

Do 1. julija 2003 vsaka država članica dokonča sistematično raziskavo genotipa za prionski protein pri vsaki od svojih pasem ovc, ki so avtohtone ali predstavljajo večjo populacijo na ozemlju države.

Pri raziskavi se uporabijo parametri, navedeni v Prilogi II.

Člen 3

Poročila, ki jih Komisiji zagotovijo države članice

Države članice Komisiji predložijo Poročilo o sistematični raziskavi, predvideni v členu 2, do 1. oktobra 2003.

Člen 4

Povzetek poročil Komisije državam članicam

Komisija v treh mesecih od roka za prejem poročil po členu 3 predstavi državam članicam povzetek poročil, ki jih prejme.

Člen 5

Naslovniki

Ta odločba je naslovljena na države članice.

V Bruslju, 18. decembra 2002

Za Komisijo

David Byrne

Član Komisije

[1] UL L 147, 31.5.2001, str. 1.

[2] UL L 225, 22.8.2002, str. 3.

--------------------------------------------------

PRILOGA I

Opredelitev pojmov

1. Alel se opredeli glede na amino kisline, ki jih kodirajo kodoni 136, 154 in 171 gena za prionski protein.

Vsak alel je označen s kodo iz treh črk, kakor je opisano v tabeli:

Alel | Amino kislina, kodirana na položaju 136 | Amino kislina, kodirana na položaju 154 | Amino kislina, kodirana na položaju 171 |

ARR | alanin | arginin | arginin |

AHQ | alanin | histidin | glutamin |

ARH | alanin | arginin | histidin |

ARQ | alanin | arginin | glutamin |

VRQ | valin | arginin | glutamin |

2. Genotip je definiran s kombinacijo dveh alelov. Če ni mogoče razlikovati med aleloma ARQ in ARH, se lahko uporabi skupni izraz za opis teh dveh alelov.

3. Čreda visoke genetske kakovosti je opredeljena kot:

(a) čreda čistopasemskih plemenskih ovc, kakor je opredeljeno v Direktivi Sveta 89/361/EGS o čistopasemskih plemenskih ovcah in kozah, ali

(b) katera koli druga čreda ovc, ki jo pristojni organ države članice prizna kot zelo pomembno za trgovanje s plemenskimi ovcami in za njihovo proizvodnjo in ki jo pristojni organ države članice želi vključiti v raziskavo, iste pasme, ki se redi na enem gospodarstvu in/ali za katero je odgovoren en rejec. Pomen izraza vključuje ovne za umetno osemenjevanje, ne vključuje pa ovnov, ki jih redijo samo za parjenje z ovcami za prodajo.

--------------------------------------------------

PRILOGA II

Parametri za sistematično raziskavo genotipov za prionski protein ovc iz čred z visoko genetsko kakovostjo

1. Vzorčenje se izvede na ovcah iz čred z visoko genetsko kakovostjo, kakor je opredeljeno v Prilogi I.

2. Od vsake pasme se odvzame najmanj 50 vzorcev.

3. Vzorci se izbirajo tako, da so reprezentativni za celotno pasmo v državi članici.

4. Kadar z načinom vzorčenja, opisanim v točkah 2 in 3, znotraj pasme ne odkrijemo nobene živali z alelom ARR, se pasma podvrže intenzivnejšemu vzorčenju.

--------------------------------------------------